„ Þetta voru stór , góð högg , “ segir Guðný Lára Gunnarsdóttir íbúi á Selfossi í samtali við mbl.is , en hlutir féllu úr hillum heima hjá henni og brotnuðu þegar jarðskjálfti , 3,9 að stærð , reið yfir í Ölfusi á milli Hveragerðis og Selfoss kl. 13:10 í dag . Guðný Lára segir að þegar skjálftinn gekk yfir hafi glamrað í öllu brothættu í hillum hjá henni og nokkrir stærri hlutir á borð við blómavasa fallið í gólfið og brotnað . Kraftur var í skjálftanum og lýsa margir Selfyssingar því þannig á samfélagsmiðlum að höggið og dynkurinn sem því fylgdi hafi verið slíkur að það fyrsta sem þeim hafi komið hugar hafi verið að bíl hefði verið ekið á hús þeirra . Kraftur var í skjálftanum og lýsa margir Selfyssingar því þannig á samfélagsmiðlum að höggið og dynkurinn sem því fylgdi hafi verið slíkur að það fyrsta sem þeim hafi komið hugar hafi verið að bíl hefði verið ekið á hús þeirra . Kort / Veðurstofa Íslands Dreymdi jarðskjálfta í nótt „ Maðurinn minn stökk út , hélt að einhver hefði keyrt á húsið . Ég reyndar fattaði strax að þetta hefði verið jarðskjálfti og mig dreymdi að það kæmi jarðskjálfti í nótt , þannig að um leið og það byrjaði að hristast þá vissi ég að þetta væri jarðskjálfti , “ segir Guðný Lára . Blaðamaður spyr hvort hún sé svona berdreymin , en hún segist ekki vera það alla jafna . „ Maður man eiginlega aldrei draumana en þetta var mjög skýrt í morgun þegar ég vaknaði , svona óþægileg tilfinning . “ Guðný Lára segist enn vera með smá ónotatilfinningu eftir skjálftann , en að hún líði hjá . Bergsteinn Einarsson , framkvæmdastjóri hjá röraverksmiðjunni Seti á Selfossi , segir að skjálftinn hafi fundist vel á skrifstofum fyrirtækisins , sem eru á 2. hæð . „ Þetta var ekkert eins og árið 2008 sko , “ segir Bergsteinn , „ en þetta var greinilega nálægt . Örfáa kílómetra frá okkur bara . “ „ Við erum alveg slakir , “ segir Bergsteinn , sem segir að aðdragandi skjálftans hafi fundist vel á Selfossi , þótt hann hafi ekki staðið yfir lengi . Á vef Veðurstofu Íslands segir að tilkynningar hafi borist um að skjálftinn hafi fundist á Selfossi , í Hveragerði og á höfuðborgarsvæðinu , en mbl.is hefur einnig heyrt af því að hann hafi fundist greinilega í Þorlákshöfn og á Hellu .